钦定古今图书集成/明伦汇编/家范典/第011卷 > 《魏张揖博雅》 > 《家人卦》
## 钦定古今图书集成/明伦汇编/家范典/第011卷 > 《魏张揖博雅》 > 《家人卦》

《家人》“有严君焉”，父母之谓也。

〈程传〉《家人》之道，必有所尊严。而君长者，谓父母也。虽一家之小，无尊严则孝敬衰，无君长则法度废。有严君而后家道正。家者，国之则也。〈本义〉亦谓二、五。〈大全〉或问：《传》曰：“家人之道，必有所尊严而君长者，谓父母也。”如此，则“严”、“君”作两字说。然自旧诸家只作一字说，未知如何。朱子曰：“所尊严之君长也。”　赵氏曰：“父义，母慈”，母何以亦称严？盖母之不严，家之蠹也。渎上下之分，庇子弟之过，乱内外之别，嫚帷薄之仪。父虽严，有不能尽察者。必父母尊严，内外齐肃，然后父尊子卑，兄友弟恭，夫制妇听，各尽其道，而后家道正，正家而天下定矣。　云峰胡氏曰：“《本义》指二五言，在男女则九五、六二皆正，在父母则九五之刚可谓之严，六二之柔未必能严，故夫子发《彖辞》言外之意曰‘家人有严君焉，父母之谓也’。”其旨深哉。